
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е
№  РС-524-22-083

Днес,14.09.2022 година, в град София, Комисията за противодействие на корупцията и за отнемане на незаконно придобитото имущество, в състав:

За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-200 от 06.07.2022 г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-524/17.06.2022 г.
Сигналът е подаден против Золейка Иланска – общински съветник и председател на Общински съвет Я., за мандати 2015-2019 г. и 2019-2023 г.
По същество в сигнала се твърди, че през мандати 2015-2019 г. и 2019-2023 г. на общинските съветници са предоставяни предложения, касаещи подпомагане, включително и финансово на Сдружение „**********************“. Общински съветник и председател на Комисия по здравеопазване, а по късно и председател на общинския съвет е г-жа Золейка Иланска. Член на ловната дружинка е кметът Н. К., а касиер е съпругът на председателя на общинския съвет. Регистрацията на сдружението е в сградата на бившето селско стопанство с адрес гр. Я., ул. „***********“ ***. Тази сграда е собственост на Н. К., Золейка Иланска и съпругът й М.С. В сградата се намира лекарския кабинет на г-жа Иланска  и  в същата се помещава и посоченото сдружение срещу наем, който никъде не е отчетен по документи. През мандат 2015-2019 г., с решение на Общински съвет Я. Сдружение „****************“ става собственик на една от общинските постройки, строени за закрит пазар. Сочи се, че и като общински съветник и като председател на Общински съвет Я., Золейка Иланска нарушава чл. 58 и чл. 59 от ЗПКОНПИ и влиза в противоречие с чл. 37 от ЗМСМА. Не си е направила отвод от гласуването на предложенията, гласувала е в частен интерес и е облагодетелствала свързани с нея лица (съпругът и кметът на общината). М.С. е управляващо лице финансите на сдружението с нестопанска цел, а Н.К. събира наем от близо 10 000 лева на година от този имот, като дали целият или само част от него е негова собственост не било известно.
С оглед твърденията в сигнала, Комисията е изискала и събрала следните заверени копия на доказателства с писма с вх. № ЦУ01-8387#1/22.07.2022 г. и вх. № ЦУ01-8387#3/23.08.2022 г. от председателя на Постоянната комисия по ЗПКОНПИ при Общински съвет Я.: препис-извлечение на Решение № 03, Решение № 04, Решение № 05, Решение № 06, Решение № 07, Решение № 08, Решение № 09, ведно с Протокол № ОбС-02/23.11.2015 г.; препис извлечение на Решение № 12, Решение № 03, ведно с Протокол № ОбС-03/14.12.2015 г.; препис-извлечение на Решение № 04, ведно с Протокол № ОбС-02/26.11.2019 г.; препис-извлечение на Решение № 46, ведно с Протокол ОбС-04/08.06.2018 г.; Предложение с вх. № ОбС-16/10.02.2017 г. от кмета на Община Я.; Заявление с вх. № 94.00-185/20.01.2017 г. от Сдружение „*************************“; препис-извлечение на Решение № 18, ведно с Протокол № ОбС-02/17.02.2017 г.; Заявление с вх. № 94.00-1223/07.04.2017 г. от председателя на „*************************“. 
По преписката са приобщени постъпилите с писмо вх. № ЦУ01-3451#1/23.05.2022 г. по описа на КПКОНПИ заверени копия на доказателства по образувано производство за конфликт на интереси срещу същото лице по сигнал с вх. № ЦУ01/С-321/29.03.2022 г. по описа на КПКОНПИ, а именно: подписан клетвен лист от Иланска за встъпване в длъжност за мандат 2015-2019 г., Удостоверение № 07/26.10.2015 г. на ОИК Я. за избран общински съветник; клетвен лист подписан от Иланска за мандат 2019-2023 г., Удостоверение № 08/28.10.2019 г. за избора на Иланска за общински съветник; Протокол № 13/30.12.2020 г. на Общински съвет Я. за избора на Иланска за председател на Общински съвет Я., ведно с прието Решение № 161 по посочения протокол от 30.12.2020 г. 
Служебно са направени справки в НБД „Население“, Търговски регистър и регистър на юридическите лица с нестопанска цел и на електронната страница на Община Я.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес, електронен адрес, телефон и е подписан.
Золейка Иланска е избрана за общински съветник в Общински съвет Я. за мандат 2015-2019 г., съгласно Решение № 97/26.10.2015 г., видно от представеното Удостоверение № 07/26.10.2015 г. на Общинска избирателна комисия Я. и е положила клетва на 06.11.2015 г., видно от клетвен лист. На основание представено Удостоверение № 08/28.10.2019 г. на Общинска избирателна комисия – Я., с Решение № 83-МИ/28.10.2019 г., Золейка Иланска е избрана за общински съветник в Общински съвет Я. за мандат 2019-2023 г. и е положила клетва на 07.11.2019 г., видно от клетвения лист. С Решение № 161 по Протокол № ОбС-13/30.12.2020 г., на проведено заседание на Общински съвет Я., д-р Золейка Иланска е избрана за председател на Общински съвет Я. 
От извършена справка в НБД „Население“ за родствени връзки на Золейка Иланска се установява, че М.С. е неин съпруг.  
От вписаните данни в Търговски регистър и регистър на юридическите лица с нестопанска цел (ТРРЮЛНЦ) по партидата на Сдружение „**********“ с ЕИК ********* е видно, че от 08.10.2020 г. М. С. е един от представляващите (секретар) Сдружение „**********“, но не е член на Управителния и Контролния съвет, видно от Удостоверението за регистрация на Окръжен съд Б. от 16.09.2020 г. Съгласно чл. 29 от Устава на Сдружението Управителният съвет е органа на управление. Сдружението е юридическо лице с нестопанска цел, с обществено полезна дейност, сдружение на граждани, обединени в ловно-рибарски дружини на определен ловно стопански район, учредено съгласно Закона за юридическите лица с нестопанска цел и осъществява дейността си в съответствие със Закона за лова и опазване на дивеча и правилника за прилагането му, Закона за рибарството и аквакултурите и останалото законодателство. В сдружението могат да членуват всички български граждани придобили право на лов или потребителски риболов, и лица които искат да придобият тези права. В чл. 31 от Устава на сдружението е посочено, че същото набира необходимите средства за дейността си от членски внос и допълнителни парични вноски, дарения, наследство, целеви и други доброволни вноски от български и чуждестранни физически лица.
С писмо с вх. № ЦУ01/8387#1/22.07.2022 г. на КПКОНПИ, председателят на Постоянната комисия по чл. 72, ал. 2, т. 3 от ЗПКОНПИ при Общински съвет Я. посочва, че в периода от 06.07.2019 г. до момента (датата на изпращане на отговора с посоченото писмо), няма сключвани договори между Община Я. и Сдружение „**********“. 
		Видно от представените доказателства с Решение № 13 по Протокол № ОбС-03/14.12.2015 г., Общински съвет Я. избира състава на постоянните комисии към него, като Золейка Иланска е избрана за председател на Постоянна комисия по „Здравеопазване, социална политика, обществен ред, сигурност, граждански и човешки права, молби, жалби на граждани“ през мандат 2015-2019 г. На проведено на 26.11.2019 г. заседание на Общински съвет Я. е прието Решение № 04 по Протокол № ОбС-02 от същата дата, с което е избран състава на постоянните комисии към Общински съвет Я., като Золейка Иланска отново е избрана за председател на Постоянната комисия по „Здравеопазване, социална политика, обществен ред, сигурност, граждански и човешки права, молби, жалби на граждани“ съответно за мандат 2019-2023 г.
		По предложение с вх. № ОбС-46/23.05.2018 г. от кмета на Община Я., с Решение № 46 по Протокол № ОбС-04/08.06.2018 г., Общински съвет Я. разрешава да бъде отпусната еднократна финансова помощ в размер на 4000 /четири хиляди/ лева на „***********“ за изграждане на полигон за обучение на ловни кучета и за изграждане на заслон. Видно от записаното в протокола по време на обсъждането на предложението, председателят на Постоянната комисия по „Финанси, бюджет, стопанска политика и общинска собственост“ е изразил становище, че на заседанието на постоянните комисии са коментирали предложението и всички комисии подкрепят същото. Съгласно представения Протокол № ОбС-04/08.06.2018 г. и списък с гласуване на общинските съветници, Золейка Иланска е присъствала на заседанието на Общински съвет Я. и е гласувала „за“ приемане на Решение № 46 по посочения протокол.
		През 2017 г. председателят на Сдружение „***********“ – М. М. подава до кмета на Община Я. заявление с вх. № 9400-185/20.01.2017 г. по описа на Община Я. с молба да им бъде отдаден под наем павилион № 5, находящ се в УПИ IX, пл. № 587 в кв. 63 по плана на град Я. Въз основа на постъпилото в Община Я. заявление, с докладна записка вх. № ОбС-16/10.02.2017 г. на кмета на Община Я.-К., Общински съвет Я. приема Решение № 18 по Протокол № ОбС-02/17.02.2017 г., с което дава съгласие да се отдаде под наем, без търг или конкурс на Сдружение „**********“ за осъществяване на дейност в обществена полза павилион № 5, находящ се в УПИ IX, пл. № 587 в кв. 63 по плана на град Я., със застроена площ от 40 кв.м. и упълномощава кмета на общината да сключи договор за наем на имота-частна общинска собственост за срок от 10 години, при наемна цена от 20 /двадесет/ лв. на месец, при условие сдружението да извършва охрана, ремонт и поддръжка на имота. Видно от записаното в представения протокол № ОбС-02/17.02.2017 г. от проведеното заседание на 17.02.2017 г., Золейка Иланска е отстъствала от същото по уважителни причини.
	След подаденото до кмета на Община Я. заявление от 20.01.2017 г. от председателя на Сдружение „***********“ и приетото решение на Общински съвет Я. за отдаване под наем на павилион № 5, находящ се в УПИ IX, пл. № 587 в кв. 63 по плана на град Я., председателят на сдружението подава ново заявление до кмета на община Я. с вх. № 94.00-1223 от 07.04.2017 г., видно от което заявява, че се отказва от павилион № 5, и че помещението е на груб строеж. Председателят на Постоянната комисия по чл. 72, ал. 2, т. 3 от ЗПКОНПИ при Общински съвет Я., също посочва в представеното писмо с вх. № ЦУ01-8387#3/23.08.2022 г. на КПКОНПИ, че общината не е сключвала договор за отдаване под наем на посоченото помещение, поради факта, че сдружението не желае да ползва това помещение.   
	В представеното писмо вх. № ЦУ01-8387#1/22.07.2022 г. по описа на КПКОНПИ, председателят на Постоянната комисия по ЗПКОНПИ при Общински съвет Я. заявява, че поради факта, че „***********“ не ползва помещението, представляващо павилион № 5, находящо се в УПИ IX, пл. № 587 в кв. 63 по плана на град Я., не е сключван договор за отдаване под наем, както и че за периода от 06.07.2019 г. до настоящия момент не са сключвани договори между Община Я. и Сдружение „***********“. Съгласно представената информация в писмо с вх. № ЦУ01-8387#3/23.08.2022 г. по описа на КПКОНПИ на председателя на посочената Постоянна комисия при Общински съвет Я., за периода от 06.07.2019 г. до настоящия момент не са разглеждани и приемани решения от Общински съвет Я., както и от Постоянната комисия по „Здравеопазване, социална политика, обществен ред, сигурност, граждански и човешки права, молби и жалби на граждани“ при Общински съвет Я. касаещи подпомагане, включително и финансово на Сдружение „*********“. 
	От извършената справка в Агенция по вписванията се установява, че Золейка Иланска и М. С. са собственици на поземлен имот с площ 812 кв.м. и сграда с площ 248 кв.м. в град Я.. С писмо с вх. № ЦУ01/8387#5/02.09.2022 г. на КПКОНПИ от Служба по вписванията-Р. е представен Нотариален констативен акт № ***, том ***, вх. № ***** от 20.08.2021 г. на Служба по вписванията – Р., съгласно който М. С. и Золейка Иланска са признати за собственици по наследство и представени писмени доказателства, удостоверяващи правото на собственост за недвижим имот – урегулиран поземлен имот I /първи/, пл. № 1444, в квартал 25А по плана на град Я., с площ 812 кв.м., ведно с изградената на това място двуетажна жилищна сграда с РЗП 248 кв.м., състояща се от мазе, два жилищни етажа и таван. Съгласно вписаните документи в посочения акт, на 05.04.1989 г. е сключен договор за отстъпено право на строеж от Общински народен съвет град Я. (Община Я.) върху общински терен. През 1989 г. е издадено от Община Я.  разрешение за строеж върху същия имот. Сключен е договор за продажба на общинска земя по реда на § 27 от ПРЗ на Закона за собствеността  /ДВ, бр. 33 от 1996 г./ и ПМС № 235 от 19.01.1996 г., а през 2021 г. е издадено Удостоверение № 3-53 от 09.08.2021 г. за изградена къща.
	
Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В правомощие на Общинския съвет, съгласно разпоредбата на чл. 21, ал. 1, т. 8 от ЗМСМА е приемането на решения за придобиване, управление и разпореждане с общинско имущество, а съгласно чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси.
В качеството на общински съветник и Председател на Общински съвет Я. Золейка Иланска е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на същата е КПКОНПИ. 
		 Съгласно разпоредбата на §1, т. 15, б. „а“ от ДР на ЗПКОНПИ „Свързани лица“ са съпрузите и лицата, които се намират във фактическо съжителство, роднините по права линия, по съребрена линия – до четвърта степен включително, и по сватовство – до втора степен включително.
	Като съпрузи Золейка Иланска и М. С. са свързани лица по смисъла на §1, т.15, б. „а“ от ДР на ЗПКОНПИ.
	Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес. От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес негов или на свързано с него лице.
		Освен наличие на роднински връзки обаче, свързаност може да се породи и от наличието на икономически зависимости, които пораждат основателни съмнения в безпристрастността и обективността на лицето, заемащо висша публична длъжност, съгласно разпоредбата на §1, т.15, б.“б“ от ДР на ЗПКОНПИ. Свързаността създава риск в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес. От значение за установяване или не установяване конфликт на интереси е конкретно поведение на лицето, заемащо висша публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
	ЗПКОНПИ, не съдържа легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически. 
	Членството на М. С. в Сдружение „***********“ не води до икономически зависимости между сдружението и съпругата му Золейка Иланска, които биха могли да обусловят свързаност по смисъла на §1, т. 15, б. „б“ от ДР на ЗПКОНПИ между нея и сдружението.
	Разпоредбата на чл. 73 от ЗПКОНПИ регламентира сроковете, в които следва да се образува административно производство за установяване на конфликт на интереси. Съгласно чл. 73 от ЗПКОНПИ производството за установяване на конфликт на интереси се образува в срок до шест месеца от откриването, но не по-късно от три години от извършването на нарушението.
Като е гласувала „за“ приемане на Решение № 46 по Протокол № ОбС-04/08.06.2018 г. на Общински съвет Я. за отпускане на еднократна финансова помощ на Сдружение „***********“, в качеството си на общински съветник Золейка Иланска е упражнила правомощие по служба, но същото не е предмет на настоящото производство, в съответствие с разпоредбата на чл. 73 от ЗПКОНПИ.
	Видно от писма с вх. № ЦУ01-8387#1/22.07.2022 г. и с вх. № ЦУ01-8387#3/23.08.2022 г. по описа на КПКОНПИ, председателят на Постоянната комисия по МСНУРПТБДПКОНПИ при Общински съвет Я. удостоверява, че в периода от 06.07.2019 г. до датата на изпращане на писмата (респ. изх. № ОбС-101/21.07.2022 и изх. № ОбС-125/19.08.2022 г.), между Община Я. и Сдружение „**********“ няма сключени договори, както и не са разглеждани и приемани решения от Общински съвет Я., както и от Постоянната комисия по „Здравеопазване, социална политика, обществен ред, сигурност, граждански и човешки права, молби и жалби на граждани“ при Общински съвет Я. касаещи подпомагане, включително и финансово на Сдружение „***********“. 
	Следователно Золейка Иланска, в качеството й на общински съветник в Общински съвет Я. за мандат 2015-2019 г. и общински съветник и председател на Общински съвет Я. за мандат 2019-2023 г. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, не е упражнила правомощия по служба във връзка с подпомагане, включително и финансово на Сдружение „**********“, в тригодишния срок по чл. 73 от ЗПКОНПИ – месец юли 2019 г. до месец юли 2022 г. 
От изложеното следва, че е налице една от предпоставките за конфликт на интереси по отношение на Золейка Иланска, общински съветник и председател на Общински съвет Я. - лице, заемащо висша публична длъжност. Не са налице обаче другите две предпоставки – упражнени правомощия по служба и наличие на частен интерес. Липсата, на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и води до липсата на конфликт на интереси по смисъла на чл. 52 от ЗПКОНПИ.
По отношение на твърденията в сигнала, че сградата на бившето селско стопанство в град Я. е собственост на Золейка Иланска и М. С., от вписаното в Агенция по вписванията по партидата на Золейка Иланска и М.С. се установи, че в периода от 2016 г.- месец август 2022 г., същите са придобили по наследство един единствен имот в Община Я. - „урегулиран поземлен имот I /първи/, пл. № 1444, в квартал 25А по плана на град Я., с площ 812 кв.м.“ въз основа на договор за продажба на общинска земя по реда на § 27 от ПРЗ на Закона за собствеността (ДВ, бр. 33 от 1996 г., която разпоредба с измененията на Закона за собствеността е отменена от 2008 г. – ДВ, бр. 54 от 2008 г.) и изградена в същия сграда, въз основа на издадено разрешение за строеж № 17 от 22.05.1989 г. и сключен договор за отстъпено право на строеж от 1989 г., за който е издаден Нотариален констативен акт № ***, том ***, вх. № **** от 20.08.2021 г. на Служба по вписванията-Р. 
		Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобито имущество, 

РЕШИ:

НЕ УСТАНОВЯВА конфликт на интереси по отношение на Золейка Иланска с ЕГН *****, в качеството й на общински съветник в Общински съвет Я. за мандат 2015-2019 г. и общински съветник и председател на Общински съвет Я. за мандат 2019-2023 г. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ във връзка с подпомагане, включително и финансово на Сдружение „***********“, в периода от месец юли 2019 г. до месец юли 2022 г., поради липса на упражнени правомошия по служба. 
		Препис от решението да се изпрати на Окръжна прокуратура Б., с оглед преценка за реализиране на правомощията й по чл. 76, ал. 2 от ЗПКОНПИ.
		
		На основание чл. 75, т. 1 от ЗПКОНПИ решението да се съобщи на заинтересованото лице Золейка Иланска, общински съветник и председател на общински съвет Я. 

